Document ID: 31991D0449

KOMISSION PÄÄTÖS,
tehty 26 päivänä heinäkuuta 1991,
lihavalmisteiden tuonnissa kolmansista maista käytettävien eläintautitodistusten malleista (91/449/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(1), sellaisena kuin se on viimeksi muutettuna direktiivillä 91/266/ETY(2), ja erityisesti sen 21 a ja 22 artiklan,
sekä katsoo, että
neuvoston päätöksessä 79/542/ETY(3), sellaisena kuin se on viimeksi muutettuna komission päätöksellä 91/361/ETY(4), vahvistetaan luettelo kolmansista maista, joista jäsenvaltiot sallivat naudan- ja siansukuisten eläinten sekä tuoreen lihan ja lihavalmisteiden tuonnin,
olisi vahvistettava näistä kolmansista maista lähtöisin olevien lihavalmisteiden tuonnissa vaadittavat terveystodistukset,
kolmansista maista voidaan tuoda ainoastaan tietynlaisia lihavalmisteita sen mukaan, mikä on valmistusmaan terveystilanne; joillekin lihavalmisteille on tehtävä erityinen käsittely, jotta niitä voidaan tuoda,
tietyistä edellä mainitussa luettelossa olevista maista tuodaan ainoastaan täysin lämpökäsiteltyjä lihavalmisteita,
tietyt jäsenvaltiot tuovat kuitenkin lihavalmisteita näistä kolmansista maista ja siten olisi sallittava tuonnin jatkaminen suoraan kyseisiin jäsenvaltioihin, kunnes komissio voi toteuttaa eläinlääkärien tarkastuskäynnin,
tietynlaisia lihavalmisteita voidaan tuoda yhteisöön; siten olisi eriteltävä tuonnissa vaadittavat käsittelyt ja todistukset viejänä olevan kolmannen maan mukaan; direktiivin 72/462/ETY 29 artiklassa säädetyn menettelyn mukaan voidaan kuitenkin tarvittaessa vaatia muita käsittelyjä viejämaan eläinten terveystilanteen mukaan, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1 Jäsenvaltioiden on sallittava erilaisten lihavalmisteiden tuonti seuraavasti:
a) muut kuin b kohdassa kuvatut lihavalmisteet, jotka vastaavat liitteen A mukaisessa terveystodistuksessa esitettyjä edellytyksiä. Tämän todistuksen on oltava liitteessä A olevassa II osassa mainituista kolmansista maista tai maiden osista lähtöisin olevien lihavalmisteiden mukana, kunnes tietyt eläinten terveyttä koskevat erityiset edellytykset ja näiden tuotteiden tuonnissa vaadittavat eläinlääkärintodistukset on vahvistettu komission päätöksin kuhunkin maahan tehdyn tarkastuskäynnin perusteella;
b) suljetuissa ilmatiiviissä astioissa lämpökäsitellyt lihavalmisteet, joiden Fo-arvo on vähintään 3 ja jotka vastaavat liitteen B mukaisessa terveystodistuksessa esitettyjä edellytyksiä. Tämän todistuksen on oltava liitteessä B olevassa II osassa mainituista kolmansista maista lähtöisin olevien lihavalmisteiden mukana, kunnes tietyt eläinten terveyttä koskevat erityiset edellytykset ja näiden tuotteiden tuonnissa vaadittavat eläinlääkärintodistukset on vahvistettu komission päätöksin kuhunkin maahan tehdyn tarkastuskäynnin perusteella.
2 Jäsenvaltioiden on kuitenkin sallittava liitteessä C olevassa II osassa esitetyssä maiden luettelossa mainituista kolmansista maista tulevien vähintään 80 celsiusasteen sisälämpötilan saavuttaneiden täysin kypsennettyjen sellaisten lihavalmisteiden tuonti, jotka vastaavat liitteen C mukaisessa terveystodistuksessa esitettyjä edellytyksiä. Tämän todistuksen on oltava lihavalmisteiden mukana, kunnes tietyt näiden tuotteiden tuonnissa vaadittavat eläinten terveyttä koskevat erityiset edellytykset ja eläinlääkärintodistukset on vahvistettu komission päätöksin kuhunkin maahan tehdyn tarkastuskäynnin perusteella.
3 Jäsenvaltiot eivät saa sallia muunlaisten kuin 1 ja 2 kohdassa tarkoitettujen lihavalmisteiden tuontia.
2 artikla
Tämä päätös on osoitettu kaikille jäsenvaltioille.
Tehty Brysselissä 26 päivänä heinäkuuta 1991.

Labels: 3
17
6